  Виталий Пронин Быръёнъёсы ветлыса, Насьток кема возьмам ивор тодӥз! Кандидатъёсын со чик но герӟаськымтэ. Ог куинь ар талэсь азьло Митрей котьку сямен ик ӵукна султӥз, мисьтаськиз, сиськиз, уже кошкиз....Ӝыт ӧз берытскы. Ӧз вуы ӵуказеяз но, ӵуказе улысааз но. Зэм, кӧня ке нунал ортчыса, жингыртӥз: Насьтӥ, монэ эн возьма, тонэ яратӥсько, но кошкисько мукет городэ - озьы кулэ. Мар луиз Митреен, нылкышно аслыз валэктыны турттӥз: кредит тыронъёсыз люкаськизы, берло дыре коллекторъёс доразы йыгаськылыны кутскизы, соослэсь ватскиз, луоз.Ортчиз ар, кык… Насьтоклэн но Митрейлэн пизы син азьын будэ - атайзэ вунэтыны кутске ни, шӧдске. Огъяулонниын - татын улӥзы Насьтокен Митрей - вераськонъёс но вӧлмылӥзы: Митрей нырысетӥ кышноез доры кошкем, пе. Насьток ӧз оскы талы, ассэ буйгатылӥз:  кызьы со мӧзмыт, кунэрес кышноез доры берытскоз…Но таиз арнянунал Насьтоклэсь улонзэ уката йырин-чукин берыктӥз кадь. Быръёнъёсы со туж ик ӧз ветлылы - ку берлозэ куаразэ сётӥз, уг но тоды ни. Мар та рад сое вырӟытӥз - ачиз но ӧз вала.  Нуназе котыр быръёнъя участокын вал ини. Отын азяз мычизы журнал, кинюртэмдэс пуктэ, пе, быръёнэ пыриськиськоды шуыса.Насьток ручка кутӥз, журналэ мычиськиз но… интыяз ик пумиз. Митреезлэн кинюртэмез пуктэмын!Мар вал отӥяз - Насьток бус пыр кадь гинэ тодэ на. Солы валэктӥзы: Митреез интые нокин мукетыз кинюртэмзэ уз пукты. Насьток ачиз но вала: Митреез, ӵошен улыкузы, одӥг быръёнэ но ветлытэк ӧз кыльылы - та рад но, иське, ӧз чида: политикаен тунсыкъяське. Табере нылкышно валаны кутскиз: Митреез, зэмзэ но, нырысетӥ кышноез доры берытскиз, луоз. Иське, быръён зэмлыкез шараяз?Политикан Орина   